b"\n_START_ARTICLE_\nBIP\n_START_PARAGRAPH_\nEl BIP! (per Bicicleta Perpiny\xc3\xa0) \xc3\xa9s el servei de bicicletes p\xc3\xbabliques de la ciutat de Perpiny\xc3\xa0. El servei, proporcionat per l'empresa nord-americana ClearChannel es va inaugurar el 27 de febrer de 2008 amb 15 estacions i 150 bicicletes i funciona les 24 hores. Les inscripcions es van poder fer des de l'11 de febrer amb l'oferta dels primers 1000 abonaments de franc. El preu de l'abonament anual per utilitzar el servei \xc3\xa9s de 24 euros, tot i que entre l'11 de febrer i el 30 de maig hi ha una oferta promocional de 6 euros. Est\xc3\xa0 previst un abonament setmanal (anomenat Dia de la Llibertat) d'1 euro._NEWLINE_Disponible en catal\xc3\xa0 i franc\xc3\xa8s, el servei \xc3\xa9s id\xc3\xa8ntic al Bicing de Barcelona, amb la mateixa empresa concession\xc3\xa0ria, el mateix tipus d'estacions i bicicletes, i la mateixa plataforma web.\n_START_SECTION_\nFuncionament\n_START_PARAGRAPH_\nEls servei est\xc3\xa0 pensat per a ser gestionat mitjan\xc3\xa7ant Internet. Els usuaris poden donar-s'hi d'alta mitjan\xc3\xa7ant el propi web del servei , per correu electr\xc3\xb2nic o per tel\xc3\xa8fon si s'aconsegueix el full d'inscripci\xc3\xb3 disponible a tots els edificis administratius de Perpiny\xc3\xa0. Amb la inscripci\xc3\xb3, per a la qual cal obligat\xc3\xb2riament una targeta de cr\xc3\xa8dit i un document d'identitat, s'obt\xc3\xa9 un compte d'usuari a partir del qual l'usuari gestiona el servei i pot consultar el seu historial d'\xc3\xbas. Al cap de 10 dies aproximadament es rep a casa una targeta amb la qual es poden agafar les bicicletes, i es pot utilitzar un cop s'hagi validat al compte d'usuari al lloc web._NEWLINE_El BIP! funciona amb estacions distribu\xc3\xafdes pel centre de la ciutat. Gestionades inform\xc3\xa0ticament en temps real, cada estaci\xc3\xb3 disposa d'uns 10 llocs per a bicicletes, cadascun dels quals disposa de dos forats on inserir la bicicleta. Els usuaris poden consultar l'estat de cada estaci\xc3\xb3 mitjan\xc3\xa7ant un mapa interactiu al web del servei._NEWLINE_Quan un usuari vol agafar una bicicleta, apropa la seva targeta a la terminal de l'estaci\xc3\xb3 i aquesta l'indica mitjan\xc3\xa7ant un n\xc3\xbamero la bicicleta que ha d'agafar. L'usuari nom\xc3\xa9s ha d'emp\xc3\xa8nyer la bicicleta cap amunt per extreure la bicicleta de l'estaci\xc3\xb3. Per a tornar-la, l'usuari simplement ha d'introduir la bicicleta un altre cop als forats de qualsevol estaci\xc3\xb3. El sistema est\xc3\xa0 pensat perqu\xc3\xa8 la distribuci\xc3\xb3 de les bicicletes sigui automantingut._NEWLINE_Amb l'abonament cada usuari disposa de 30 minuts gratu\xc3\xafts de trajecte entre estacions. Si el trajecte supera aquest temps, passar\xc3\xa0 a pagar 30 c\xc3\xa8ntims cada mitja hora extra, fins a un m\xc3\xa0xim de dues hores de temps total. Si s'excedeixen les dues hores, l'usuari haur\xc3\xa0 de pagar una penalitzaci\xc3\xb3 de 3 euros per hora o fracci\xc3\xb3. Si en 24 hores no es torna la bicicleta, s'han de pagar 150 euros. Tots els pagaments es carreguen autom\xc3\xa0ticament a la targeta de cr\xc3\xa8dit que ha proporcionat l'usuari en el moment de donar-se d'alta al servei. Si la targeta de cr\xc3\xa8dit ha caducat el servei no es podr\xc3\xa0 tornar a utilitzar fins que l'usuari no hagi actualitzat les dades de la targeta a la seva \xc3\xa0rea d'usuari.\n_START_SECTION_\nLa bicicleta\n_START_PARAGRAPH_\nLa bicicleta t\xc3\xa9 un disseny diferenciat del de les bicicletes comercials, per tal d'impedir el seu robatori i posterior venda en el mercat negre. Tanmateix, cal dir que el disseny \xc3\xa9s compartit amb alguns dels serveis de compartici\xc3\xb3 de bicicleta que gestiona l'empresa ClearChannel, com el Bicing de Barcelona (gaireb\xc3\xa9 id\xc3\xa8ntic). La bicicleta tamb\xc3\xa9 est\xc3\xa0 dissenyada per a la m\xc3\xa0xima durabilitat, tenint en compte que est\xc3\xa0 les 24 hores a la intemp\xc3\xa8rie. El cost estimat de cada bicicleta est\xc3\xa0 al voltant dels 450 euros._NEWLINE_La bicicleta \xc3\xa9s de color vermell, amb parafangs de color blanc. El quadre \xc3\xa9s de ferro i alumini, amb un pes de 16,8\xc2\xa0kg. La roda posterior t\xc3\xa9 una mida comparable a la d'una bicicleta de muntanya, mentre que la davantera \xc3\xa9s m\xc3\xa9s petita, semblant a les de bicicletes plegables. Ambdues rodes tenen pneum\xc3\xa0tics amples. Disposa d'una llum vermella al darrere i d'una llum blanca al davant, que s'encenen autom\xc3\xa0ticament quan \xc3\xa9s de nit. Les llums es carreguen a la mateixa estaci\xc3\xb3. La bicicleta tamb\xc3\xa9 disposa d'un canvi intern Shimano Nexus de tres marxes, amb fre intern incorporat. El fre de davant \xc3\xa9s un fre est\xc3\xa0ndard de tipus V-Brake. El manillar t\xc3\xa9 una forma especial amb porta bosses incl\xc3\xb2s, amb la maneta del canvi \xc3\xa9s de tipus Grift Shift i un timbre. Disposa d'un peu plegable per mantenir-la dreta._NEWLINE_Cada bicicleta t\xc3\xa9 un n\xc3\xbamero i \xc3\xa9s identificada pel sistema inform\xc3\xa0tic cada cop que s'insereix a una estaci\xc3\xb3. D'aquesta manera es controla el temps del trajecte, aix\xc3\xad com el seu manteniment."